RESOLUTION vedtaget af Rådet og repræsentanterne for medlemsstaternes regeringer, forsamlet i Rådet,

af 23. juli 1996 om Det Europæiske År mod Racisme (1997) (96/C 237/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET -

som henviser til traktaten om oprettelse af Det Europæiske Fællesskab,

som henviser til den fælles erklæring fra Europa-Parlamentet, Rådet og repræsentanterne for medlemsstaternes regeringer, forsamlet i Rådet, og Kommissionen af 11. juni 1986 om racisme og fremmedhad (1), samt til alle de derefter vedtagne resolutioner på dette område, især de resolutioner, der er vedtaget af Rådet og repræsentanterne for medlemsstaternes regeringer, forsamlet i Rådet, af 29. maj 1990 om bekæmpelse af racisme og fremmedhad (2), af 5. oktober 1995 om bekæmpelse af racisme og fremmedhad i forbindelse med beskæftigelse og sociale anliggender (3) og af 23. oktober 1995 om uddannelsessystemernes indsats for at løse problemerne i forbindelse med racisme og fremmedhad (4),

som henviser til de konklusioner om racisme og fremmedhad, som Det Europæiske Råd har vedtaget på samlingerne i Dublin (den 25. og 26. juni 1990), Maastricht (den 9. og 10. december 1991), Edinburgh (den 11. og 12. december 1992) og København (den 21. og 22. juni 1993), på Korfu (den 24. og 25. juni 1994) samt i Essen (den 9. og 10. december 1994), Cannes (den 26. og 27. juni 1995) og Madrid (den 15. og 16. december 1995), og som tager følgende i betragtning:

(1) Medlemsstaterne har i præamblen til Den Europæiske Fælles Akt fremhævet nødvendigheden af »at fremme demokratiet på grundlag af de grundlæggende rettigheder, der er anerkendt i medlemsstaternes forfatninger og love, i konventionen til beskyttelse af menneskerettigheder og grundlæggende frihedsrettigheder og i den europæiske socialpagt, navnlig frihed, lighed og social retfærdighed«;

(2) i artikel F, stk. 2, i traktaten om Den Europæiske Union hedder det, at Unionen »respekterer de grundlæggende rettigheder, således som de garanteres ved den europæiske konvention til beskyttelse af menneskerettigheder og grundlæggende frihedsrettigheder, undertegnet i Rom den 4. november 1950, og således som de følger af medlemsstaternes fælles forfatningsmæssige traditioner, som generelle principper for fællesskabsretten«;

(3) fremme af et højt beskæftigelsesniveau og et højt socialt beskyttelsesniveau i hele Fællesskabet og en højnelse af levestandarden og livskvaliteten i medlemsstaterne er fastsat som mål for Fællesskabet;

(4) fremme af økonomiske og sociale fremskridt gennem styrkelse af den økonomiske og sociale samhørighed er fastsat som mål for Den Europæiske Union;

(5) den fortsatte forekomst af racisme og fremmedfjendske holdninger skader den økonomiske og sociale samhørighed i Den Europæiske Union;

(6) racistiske og fremmedfjendske holdninger kan udgøre en hindring for den faktiske udøvelse af retten til fri bevægelighed;

(7) de voksende økonomiske vanskeligheder udelukker mange i Den Europæiske Union fra at deltage i det økonomiske, sociale og politiske liv og giver grobund for racistiske og fremmedfjendske holdninger;

(8) racisme, fremmedhad, antisemitisme og intolerance er problemer, der navnlig må løses på lokalt, regionalt og nationalt plan; medlemsstaterne har gjort og gør en stor indsats på dette område;

(9) problemerne har dog en grundlæggende europæisk dimension, og det er af betydning for udviklingen af solidaritet inden for Fællesskabet, at Kommissionen, medlemsstaterne og repræsentanter for organer, der bekæmper racisme, udveksler oplysninger og erfaringer samt samarbejder og har konsultationer vedrørende foranstaltninger, der er truffet for at bekæmpe racisme og fremmedhad;

(10) de foranstaltninger, der skal gennemføres på europæisk plan, bør have sammenhæng med andre af Fællesskabets aktioner;

(11) i fælleserklæringen af 5. april 1977 fra Europa-Parlamentet, Rådet og Kommissionen (5) hedder det, at »de grundlæggende rettigheder, således som disse navnlig fremgår af medlemsstaternes forfatninger samt af den europæiske konvention til beskyttelse af menneskerettigheder og grundlæggende frihedsrettigheder« vil blive overholdt af institutionerne;

(12) Det Europæiske Råd vedtog i juni 1994 på Korfu at fremme arbejdet med at udforme en samlet strategi på unionsplan for bekæmpelse af racisme og fremmedhad;

(13) Europa-Parlamentets Undersøgelsesudvalg om Racisme og Fremmedhad henstillede i sin betænkning af 23. juli 1990, at der blev udpeget et europæisk år for harmoni mellem racerne;

(14) i Europa-Parlamentets beslutninger mod racisme og femmedhad, navnlig beslutningerne af 21. april 1993, 3. december 1993, 27 oktober 1994, 27. april 1995 og 26. oktober 1995 fordømmes racisme og fremmedhad i stærke vendinger (6);

(15) Europa-Parlamentet opfordrede den 19. januar 1995 i sin beslutning til besvarelse af Kommissionens hvidbog om europæisk social- og arbejdsmarkedspolitik Kommissionen til at fremsætte forslag, der skal sikre alle lige muligheder på arbejdsmarkedet uafhængigt af alder, race, køn, handicap eller tro (7);

(16) Det Økonomiske og Sociale Udvalg opfordrede den 25. november 1992 i en resolution om racisme, fremmedhad og religiøs intolerance medlemsstaterne til straks at træffe effektive foranstaltninger og henstillede til Det Europæiske Råd, at dette fastsatte retningslinjer for fremsættelse af forslag om vedtagelse af praktiske foranstaltninger til bekæmpelse af racisme og fremmedhad;

(17) Rådet og repræsentanterne for medlemsstaternes regeringer, forsamlet i Rådet, tog i resolutionerne af henholdsvis 5. og 23. oktober 1995 til efterretning, at Kommissionen ville fremsætte forslag om fremtidige foranstaltninger til bekæmpelse af racisme og fremmedhad;

(18) i Barcelona-erklæringen, der blev vedtaget på Euro-Middelhavskonferencen i Barcelona den 27. og 28. november 1995, understreges betydningen af at føre en målrettet kampagne mod racisme, fremmedhad og intolerance;

(19) De Forenede Nationer udpegede 1995 til »Det Internationale År for Tolerance«, og Europarådet har på grundlag af Wiener-erklæringen af 9. oktober 1993 gennemført en europæisk ungdomskampagne mod racisme, fremmedhad, antisemitisme og intolerance »Vi er alle lige - men ikke ens« som led i sin virksomhed på dette område;

(20) det er vigtigt at udvikle et samarbejde mellem Den Europæiske Union og Europarådet, der sikrer overensstemmelse mellem de foranstaltninger, der træffes på fællesskabsplan, og dem, der træffes af Europarådet, således at dobbeltarbejde undgås, og der skabes betingelser for, at Fællesskabet i sin aktion til fulde kan udnytte de resultater, som Europarådet har opnået, navnlig i forbindelse med Den Europæiske Ungdomskampagne mod Racisme, Fremmedhad, Antisemitisme og Intolerance »Vi er alle lige - men ikke ens« samt inden for rammerne af Den Europæiske Kommission mod Racisme og Intolerance, således som det blev understreget på firepartsmødet mellem den Europæiske Union og Europarådet i Madrid den 6. november 1995;

(21) på topmødet den 21. oktober 1995 i Firenze mellem arbejdsmarkedets parter blev der vedtaget en fælleserklæring om forebyggelse af racediskrimination og fremmedhad og fremme af ligebehandling på arbejdsstedet;

(22) Kommissionen har i en meddelelse til Europa-Parlamentet og Rådet gjort rede for sin indsats mod racisme;

(23) Kommissionen har forelagt Rådet et forslag til afgørelse om udpegning af 1997 som Det Europæiske År mod Racisme (8);

(24) for at det europæiske år skal blive en succes, skal det forberedes grundigt på grundlag af de erfaringer, der er gjort i medlemsstaterne;

(25) denne resolution udgør ikke en grundforordning, jf. Europa-Parlamentet, Rådet og Kommissionens fælles erklæring af 30. juni 1982 om forskellige foranstaltninger til sikring af en bedre afvikling af budgetprocedurerne (9) for den budgetmæssige gennemførelse af de aktioner, der er omhandlet i denne resolution; budgetmyndigheden vil afsætte fællesskabsbevillingerne til Det Europæiske År mod Racisme (1997) i overensstemmelse med de gældende budgetregler;

1. ER ENIGE OM, målene for Det Europæiske År mod Racisme (1997) er følgende:

a) at fremhæve den trussel, som racisme, fremmedhad og antisemitisme udgør for respekten for de grundlæggende rettigheder og den økonomiske og sociale samhørighed i Fællesskabet;

b) at fremme overvejelser og drøftelser om de foranstaltninger, der er nødvendige for at bekæmpe racisme, fremmedhad og antisemitisme i Europa;

c) at fremme udveksling af erfaringer med hensyn til god praksis og effektive strategier, der er udarbejdet lokalt, nationalt og europæisk til bekæmpelse af racisme, fremmedhad og antisemitisme;

d) at formidle information om sådan god praksis og effektive strategier blandt de aktører, som kæmper mod racisme, fremmedhad og antisemitisme, med henblik på at gøre deres indsats på dette område mere effektiv;

e) at gøre opmærksom på fordelene ved at føre en integrationspolitik på nationalt plan, navnlig på beskæftigelses-, undervisnings-, uddannelses- og boligområdet;

f) når dette er muligt, at drage fordel af erfaringerne fra mennesker, der er eller risikerer at blive berørt af racisme, fremmedhad, antisemitisme eller intolerance, og fremme deres deltagelse i samfundslivet;

2. OPFORDRER medlemsstaterne og Kommissionen til på fællesskabsplan at iværksætte følgende aktioner for at sikre opfyldelse af målene for Det Europæiske År ved at støtte og supplere de foranstaltninger, der træffes på nationalt, regionalt og lokalt plan, navnlig:

a) konferencer ved åbningen og afslutningen af Det Europæiske År;

b) en række seminarer om specifikke aspekter af bekæmpelsen af racisme, fremmedhad og antisemitisme;

c) udarbejdelse og oversættelse af rapporter med resultaterne af disse seminarer og formidling af disse til interesserede;

d) fremme af oplysningskampagner, navnlig om det positive bidrag til samfundet fra indvandrere og efterkommere af indvandrere;

e) udveksling af information og erfaringer med henblik på at fremme overførsel af god praksis;

f) offentliggørelse på nationalt og fællesskabsplan af informationer om Det Europæiske År og om de begivenheder, der arrangeres i den forbindelse;

g) udformning og tilskyndelse til brug af et fælles logo og slogan for Det Europæiske År i reklamen for alle begivenhederne i forbindelse med Det Europæiske År.

Disse foranstaltninger beskrives nærmere i bilaget.

3. NOTERER SIG, at Kommissionen har til hensigt at lade sig bistå af en ad hoc-gruppe bestående af repræsentanter for medlemsstaterne ved gennemførelsen af de aktioner, der ifølge denne resolution påtænkes udført på fællesskabsplan;

4. OPFORDRER Kommissionen til at påse, at de aktioner, der iværksættes, er afstemt med andre fællesskabsaktioner og med Europarådets aktiviteter, samt at de supplerer disse, idet de forskellige organisationer, der er involveret i kampen mod racisme, fremmedhad, antisemitisme og intolerance, skal inddrages;

5. OPFORDRER medlemsstaterne til at nedsætte et nationalt samordningsudvalg eller et tilsvarende administrativt organ, som repræsenterer samtlige de organisationer, der er involveret i kampen mod racisme, fremmedhad, antisemitisme og intolerance og i påkommende tilfælde de lokale og regionale myndigheder i forbindelse med Det Europæiske År;

6. OPFORDRER Kommissionen til at underrette Europa-Parlamentet, Rådet, Det Økonomiske og Sociale Udvalg og Regionsudvalget om, hvorledes arbejdet skrider frem, og at forelægge dem en endelig beretning om gennemførelse af denne resolution senest den 31. december 1998.

(1) EFT nr. C 158 af 25. 6. 1986, s. 1.

(2) EFT nr. C 157 af 27. 6. 1990, s. 1.

(3) EFT nr. C 296 af 10. 11. 1995, s. 13.

(4) EFT nr. C 312 af 23. 11. 1995, s. 1.

(5) EFT nr. C 103 af 27. 4. 1977, s. 1.

(6) EFT nr. C 150 af 31. 5. 1993, s. 127; EFT nr. C 342 af 20. 12. 1993, s. 19; EFT nr. C 323 af 21. 11. 1994, s. 154; EFT nr. C 126 af 22. 6. 1995, s. 75; EFT nr. C 308 af 20. 11. 1995, s. 140.

(7) EFT nr. C 43 af 20. 2. 1995, s. 63, punkt 24.

(8) EFT nr. C 89 af 26. 3. 1996, s. 7.

(9) EFT nr. C 194 af 28. 7. 1982, s. 1.

BILAG

I. Aktioner på fællesskabsplan

1. Seminarer og konferencer på europæisk plan for at øge det tværnationale samarbejde, herunder de arrangementer, der markerer Det Europæiske Års åbning og afslutning.

2. Informationsaktioner for Det Europæiske År, navnlig:

a) udformning og promovering af et fælles logo og slogan for Det Europæiske År

b) udarbejdelse og distribution af skriftligt og audiovisuelt materiale for at stimulere offentlighedens interesse

c) formidling af oplysninger om Det Europæiske År i medierne.

3. Udveksling af information og erfaringer mellem kompetente organisationer med henblik på at fremme fastlæggelse og overførsel af normer.

4. Undersøgelser og analyser med henblik på bevidstgørelse om temaerne for Det Europæiske År; evaluering af Det Europæiske Års virkninger.

5. Uddeling af priser til medierne på europæisk plan som belønning for tolerance og forståelse .

II. Aktioner på nationalt plan

1. Projekter og arrangementer på regionalt eller nationalt plan omkring temaerne for Det Europæiske År.

2. Informations- og reklamekampagne, herunder samarbejde med medierne.

3. Konkurrencer, der fokuserer på resultaterne af kampen mod racisme, fremmedhad og antisemitisme.

4. Anvendelse af det fælles logo og sloganet for Det Europæiske År i forbindelse med bevidstgørelseskampagner og arrangementer.